કર્ણાટક વિધાનસભા ચૂંટણીના પરિણામો મંગળવારે જાહેર થયા છે. આ ચૂંટણીમાં અનેક મુદ્દાઓ પર રાજકીય પક્ષોએ એકબીજાને ઘેરવાની કોશિશ કરી પણ ચૂંટણી અગાઉ જ્યારે એક ધારાસભ્યએ અસલી મુદ્દાઓને અવગણવાની કોશિશ કરી તો જનતાએ તેમને પોતાની તાકાત બતાવી દીધી હતી અને તેમને કારમા પરાજયનો સામનો કરવો પડ્યો હતો. બેલગાવી (ગ્રામ્ય)થી ભાજપના ધારાસભ્ય સંજય પાટિલે ચૂંટણી પ્રચાર વખતે એક કાર્યક્રમમાં વિવાદિત નિવેદન કર્યુ હતું. તેમણે કહ્યું હતું કે મુદ્દો સડક કે પાણીનો નથી, હિન્દુ અને મુસ્લિમોનો છે. તેમણે કહ્યું હતું કે બાબરી મસ્જિદ વિરુદ્ધ રામમંદિર તેમના માટે સૌથી મોટો મુદ્દો છે. તે રામ મંદિર નિર્માણ માટે કોઈપણ હદે જઈ શકે છે.